ટ્રેનો મોડી ચાલવાને કારણે મુસાફરો હેરાન થાય છે અને પૂછપરછ કરે છે તો રેલવે તરફથી સંતોષકારક જવાબ મળતો નથી. લોકસભામાં રજૂ કરાયેલા રિપોર્ટમાં કેગએ ટ્રેનોનું સંચાલન ‘પાટા પરથી ઉતરી જવા’ના કારણનો ખુલાસો કર્યો છે. કેગે પોતાના રિપોર્ટમાં કહ્યું છે કે, ‘મુસાફરોની સુવિધાના નામ પર સ્ટેશનના વિકાસ કે પુનર્વિકાસની યોજનાઓ તો તૈયાર કરાઈ, પરંતુ તે માત્ર દેખાડો છે, કેમકે તેનાથી ટ્રેનોના સંચાલનમાં કોઈ સુધારો નથી થયો. મુસાફરો માટે સૌથી જરૂરી છે કે ટ્રેનો સમયસર ચાલે. ટ્રેન સમય પર સ્ટેશને આવે અને રવાના થાય, એવું નથી થયું.’ કેગે રિપોર્ટમાં કહ્યું કે, દેશના જુદા-જુદા સ્ટેશનો પર ટ્રેનો ઊભી રાખવા માટે પૂરતા પ્લેટફોર્મ નથી અને લાઈનો પણ નથી. ઘણા સ્ટેશનો પર તો 24 કોચવાળી ટ્રેનોને રોકાવા માટે પ્લેટફોર્મ પણ નથી. આ કારણોથી જ ટ્રેનોને સમય પર ચલાવવાનું શક્ય નથી બની રહ્યું. તે ઉપરાંત વોશિંગ-પિટ લાઈન અને વૈકલ્પિક લાઈનોની અછત પણ તેમાં મોટી અડચણ છે.